## L’Institut Valencià de Cultura rehabilita l’estany exterior de l’Espai d’Art Contemporani de Castelló

*** La secretària autonòmica de Cultura afirma que “es retorna la dignitat a l’entorn de l’EACC que ha estat degradat en els últims huit anys”
* L’IVC ha invertit més de 280.000 euros**

L’Institut Valencià de Cultura (IVC) ha culminat la rehabilitació de l’estany exterior de l’Espai d’Art Contemporani de Castelló (EACC), amb una inversió que supera els 280.000 euros. L’espai, que havia estat tancat durant els últims anys i presentava un estat de conservació deficient, recupera ara el seu valor arquitectònic i simbòlic com a part essencial de l’edifici.

La secretària autonòmica de Cultura, Pilar Tébar, ha visitat l’Espai d’Art Contemporani de Castelló per a conéixer les obres de rehabilitació de l’estany. Tébar ha destacat que “amb esta intervenció retornem la dignitat a l’entorn de l’EACC, que durant anys havia estat degradat, i recuperem un element clau de la seua identitat arquitectònica i urbana”.

En la seua visita Tébar va estar acompanyada per l’alcaldessa de Castelló de la Plana, Begoña Carrasco; el diputat provincial de Cultura, Alejandro Clausell; el director gerent del Consorci de Museus de la Comunitat Valenciana, Nicolás Bugeda; la regidora de Cultura de Castelló, María España; el regidor de Relacions Institucionals de Castelló, Vicent Sales; la directora territorial de l’IVC, Nuria Felip; i la directora de Gestió de l’EACC, Lorenza Barboni.

L’estany de l’Espai d’Art Contemporani de Castelló, dissenyat com a part essencial del projecte arquitectònic, no solament complix una funció estètica, sinó que també establix un diàleg entre l’espai expositiu i el paisatge urbà que l’envolta.

A més, com a part de la intervenció, s’ha restaurat l’escultura de l’artista valencià Miquel Navarro, integrada en el mateix estany, que torna a lluir com va ser concebuda originalment, amb la seua característica eixida d’aigua.

Tébar ha assenyalat que des de la Conselleria “es continuaran impulsant els treballs necessaris per a millorar les infraestructures culturals de la Comunitat, ja que si és important el contingut que s’oferix, no ho és menys els edificis a on es desenrotllen les activitats”.

En este sentit, ha recordat les últimes intervencions en el Museu de Belles Arts de Castelló que han permés recuperar la biblioteca del centre, així com intervindre en el claustre i sales d’exposicions.

**Principals actuacions realitzades en l’EACC**

L’estany de l’EACC presentava problemes de permeabilitat que van provocar alguna filtració d’aigua en l’aparcament subterrani existent en la plaça de l’Espai. Entre les principals obres de rehabilitació s’ha executat l’elevació del fons de l’estany en uns 20 centímetres, la qual cosa permet facilitar el drenatge de l’aigua i simplificar el manteniment de les instal·lacions.

També s’ha treballat en la zona davall les passarel·les, a on s’han creat tancaments laterals i un sistema de canalització que connecta els diferents trams de l’estany. S’incorporarà un drenatge addicional com a mesura de seguretat per a arreplegar possibles filtracions.

A més, s’han renovat per complet les instal·lacions de lampisteria, il·luminació i depuració de l’aigua, juntament amb els equips elèctrics associats. L’actuació ha inclòs la revisió del sistema de recollida d’aigües de la coberta i la substitució d’algunes peces de marbre de la façana per a evitar filtracions de pluja.

Amb esta intervenció, l’estany i l’edifici milloren la seua eficiència i seguretat, garantint el seu bon estat durant els pròxims anys i reforçant la qualitat de l’entorn urbà.

Fecha: 09/11/2025